**Lønstigninger pr. 1. april 2022**

**Lønningerne i kommuner, regioner og i staten er steget pr. 1. april 2022.** Stigningerne er den tredje stigning i OK21-perioden, som løber frem til 31. marts 2024.

**Kommunerne:  
Pr. 1. april er fritvalgstillægget steget fra 0,83 % til 1,38 %.** For lærere, børnehaveklasseledere, konsulenter m.fl. betyder det en gennemsnitlig stigning på ca. 210 kr. pr. måned.  
Grundlønnen for **børnehaveklasseledere** er desuden steget ca. 243 kr. pr. måned. Denne stigning trådte i kraft allerede pr. 1. januar 2022.  
  
Pr. 1. april 2022 er grundlønnen for **PB’er i ernæring og sundhed** steget ca. 243 kr. pr. måned.   
Samtidig er der indført et 8-års kvalifikationsløntrin på løntrin 33 + 2.000 kr. årligt (31.3.2000-niveau) svarende til ca. 918 kr. pr. måned.  
Grundlønnen for PB’er i ernæring og sundhed, der er ansat som UU-vejledere, er steget et løntrin svarende til ca. 446 kr. pr. måned. Samtidig er der indført et 4-års kvalifikationsløntrin på 17.400 kr. årligt (31.3.2000-niveau) svarende til ca. 2.076 kr. pr. måned. Der modregnes dog i lokalt aftalte tillæg, medmindre andet aftales lokalt.  
  
For øvrige **UU-vejledere** ansat efter folkeskoleoverenskomsten er funktionstillægget hævet fra 7.000 kr. til 7.900 kr. årligt (31.3.2000-niveau) svarende til en forhøjelse på ca. 109 kr. pr. måned.   
For lærere ved PPR med anden grunduddannelse end læreruddannelsen er der indført et 4-års kvalifikationsløntrin på 17.400 kr. årligt (31.3.2000-niveau) svarende til ca. 2.076 kr. pr. måned. Der modregnes dog i lokalt aftalte tillæg, medmindre andet aftales lokalt. For denne gruppe skal der fortsat aftales lokal kvalifikationsløn efter 4, 8 og 12 år.

**Staten**For ansatte i staten er der pr. 1. april 2022 aftalt **en generel lønstigning på 1,19 %.** Samtidig er der sket **en udmøntning fra reguleringsordningen på 0,59 %.**Det betyder f.eks., at en lærer med en månedsløn på 32.000 kr. er steget ca. 550 kr.   
Pr. 1. april er den nye reguleringsprocent i staten 13,4104.  
Udover de generelle lønstigninger er **børnehaveklasseledere ved frie grundskoler** samt efterskoler og frie fagskoler steget med kr. 4.700 årligt (31.3.2012-niveau) svarende til ca. 444 kr. pr. måned.  
Og lærere ved frie fagskoler er desuden steget kr. 1.200 årligt (31.3.2012-niveau). Det svarer til ca. 113 kr. pr. måned.